google/wiki40b huggingface dataset:
Μετοχικός ακτιβισμός

Ο μετοχικός ακτιβισμός είναι μία δράση, που εφαρμόζεται κυρίως σε εταιρείες εισηγμένες στο χρηματιστήριο και συνίσταται στην ενεργό συμμετοχή των μετόχων μειοψηφίας στα δρώμενα των επιχειρήσεων.

Φιλοσοφία

Η βασική φιλοσοφία του Μετοχικού Ακτιβισμού είναι ο έλεγχος του επιπέδου και της ποιότητας της Εταιρικής Διακυβέρνησης που εφαρμόζει η κάθε εταιρεία και γενικά το κατά πόσον σέβεται τους μετόχους της.

Σκοποί

Στις σύγχρονες αναπτυγμένες αγορές, ο Μετοχικός Ακτιβισμός αποσκοπεί, αφ' ενός μεν στη θεσμική θωράκιση της Κεφαλαιαγοράς, αφ' ετέρου δε στην δημιουργία μετοχικής κερδοφορίας. Μόνο που αυτή η κερδοφορία οφείλει να είναι υγιής κερδοφορία και όχι άκρατη κερδοσκοπία, όπως συνηθίζεται σε πολλές κεφαλαιαγορές του κόσμου.
Ο Μετοχικός Ακτιβισμός έχει άμεση σχέση με την Εταιρική Διακυβέρνηση, αλλά και με την Εταιρική κοινωνική ευθύνη, δύο θεσμούς που είναι πολύ διαδεδομένοι στις αναπτυγμένες αγορές και, κατά γενική ομολογία, δείχνουν και το βαθμό σοβαρότητας της κάθε επιχείρησης.

Μορφές Μετοχικού Ακτιβισμού

Μία από τις βασικές μορφές Μετοχικού Ακτιβισμού είναι η εξής:
Ένα επενδυτικό χαρτοφυλάκιο με ικανή κεφαλαιακή επάρκεια εισέρχεται στο μετοχικό κεφάλαιο μιας επιχείρισης και επιδιώκει, αυξάνοντας τη θέση του, συμμετοχή στο διοικητικό συμβούλιο της εταιρείας.
Στη συνέχεια πιέζει για την εφαρμογή Χρηστής Εταιρικής Διακυβέρνησης, πράγμα το οποίο έχει αποδειχθεί ότι αυξάνει την αξία της επιχείρησης και συνεκδοχικά αυξάνει την αξία των μετοχών της.
Έτσι επιτυγχάνεται, αφ' ενός μεν η εξυγίανση της εταιρείας, αφ' ετέρου δε η υγιής κερδοφορία του επενδυτικού χαρτοφυλακίου που επένδυσε τα χρήματα του στη συγκεκριμένη επιχείρηση.
Μια άλλη μορφή Μετοχικού Ακτιβισμού είναι η οργανωμένη συμμετοχή των λεγόμενων "μικρομετόχων" δηλαδή των μετόχων μειοψηφίας, στις Γεν.Συνελεύσεις των εισηγμένων στο χρηματιστήριο εταιρειών. Μέσω αυτής της οργανωμένης συμμετοχής οι μέτοχοι μειοψηφίας διεκδικούν καλύτερη και ισότιμη μεταχείριση από τους μεγαλομετόχους, έγκαιρη και έγκυρη ενημέρωση για τα πεπραγμένα της διοίκησης, ικανοποιητική μερισματική πολιτική και γενικά σεβασμό από τους μεγαλομετόχους, το διοικητικό συμβούλιο και τα διευθυντικά στελέχη των επιχειρήσεων, στις οποίες έχουν επενδύσει τα χρήματα τους.    
Μία άλλη, περισσότερο θεσμική, μορφή Μετοχικού Ακτιβισμού είναι οι προτάσεις που υποβάλλονται από οργανωμένους φορείς, αλλά και από απλούς ιδιώτες, προς τις εποπτικές αρχές της Κεφαλαιαγοράς, για την βελτίωση του θεσμικού πλαισίου, της χρηματιστηριακής νομοθεσίας και των κανονισμών της Κεφαλαιαγοράς γενικότερα. 
Ο Μετοχικός Ακτιβισμός στη χώρα μας εφαρμόζεται κυρίως από τον Σύνδεσμο Επενδυτών & Διαδικτύου, ο οποίος εκδίδει και το ομώνυμο περιοδικό:Μετοχικός Ακτιβισμός-Ηλεκτρονικό περιοδικό του ΣΕΔ

Πηγές-Αναφορές

Euro2day.gr-Ο Μετοχικός Ακτιβισμός ξεκινά και στην Ελλάδα
Vodafone-Μετοχικός Aκτιβισμός
Μετοχικός Ακτιβισμός τώρα και στην Ελλάδα
ΤΟ ΒΗΜΑ-Μετοχικός Ακτιβισμός στη Centric
ΚΑΘΗΜΕΡΙΝΗ-Περισσότερα δικαιώματα στους μικρομετόχους
Reporter.gr-Μετοχικός Aκτιβισμός στη ΖΑΜΠΑ
Μπάμπης Εγγλέζος-Μετοχικός Ακτιβισμός και Εταιρική Διακυβέρνηση
Αλικιανός Χανίων

Ιστορία

Κατά τη διάρκεια της ενετοκρατίας, ο Αλικιανός ήταν φέουδο του οίκου Da Molin, οι οποίοι είχαν κτίσει στο χωριό επιβλητική έπαυλη με πύργο όταν εγκαταστάθηκαν στην Κρήτη το 1229. Σε αυτήν την έπαυλη διαδραματίζεται το έργο του Σπυρίδωνος Ζαμπέλιου Κρητικοί Γάμοι, το οποίο αφορά την καταστολή της επανάστασης του Καντανολέου.
Το χωριό αναφέρεται το 1577 από τον Φραντσέσκο Μπαρότσι ως Alichianu, και ανήκε στην επαρχία Κυδωνίας. Στην ενετική απογραφή του 1583 του Πέτρου Καστροφύλακα, αναφέρεται ως Allicanà με 265 κατοίκους (Κ236). Ο Φραντσέσκο Μπαζιλικάτα αναφέρει το χωριό το 1630 ως Allichianù. 
Κατά την Ελληνική Επανάσταση, πραγματοποιήθηκε τον Αύγουστο του 1821 στον Αλικιανό μάχη ανάμεσα στους Έλληνες επαναστάτες και τα οθωμανικά στρατεύματα. Στην αιγυπτιακή απογραφή του 1834, είχε 40 χριστιανικές και 9 μουσουλμανικές οικογένειες. Στην απογραφή του 1881, αναφέρεται ως Αλικιανού με 507 Έλληνες κατοίκους και 27 Τούρκους και ήταν έδρα δήμου. Την περίοδο της επανάστασης του 1897 λειτούργησε στον Αλικιανό στρατόπεδο του εκστρατευτικού σώματος του Τιμολέοντα Βάσσου.
 
Μετά την Ένωση της Κρήτης με την Ελλάδα, ο οικισμός υπήχθη στην επαρχία Κυδωνίας, ενώ το 1940 το όνομά του διορθώθηκε σε Αλικιανός το 1940. Τον Αύγουστο του 1941, οι γερμανικές δυνάμεις Κατοχής εκτέλεσαν στη γειτονική γέφυρα του ποταμού Κερίτη 118 κατοίκους του Αλικιανού και των γύρω χωριών.
Διοικητικά, μετά τις αλλαγές που πραγματοποιήθηκαν στην τοπική αυτοδιοίκηση μέσω του προγράμματος Καποδίστρια, ο οικισμός περιήλθε το 1997 στον νεοσύστατο δήμο Μουσούρων, ενώ από το 2011 ανήκει στον καλλικρατικό δήμο Πλατανιά.
Από τον Αλικιανό καταγόταν ο νεομάρτυρας Γεώργιος Διβόλης. και τα αδέρφια καλαθοσφαιριστές Αλέκος και Γιάννης Σπανουδάκης.
Νίκος Κοτζιάς

Βιογραφία

Γεννήθηκε το 1950 στην Αθήνα. 
Σπούδασε οικονομικές επιστήμες στην Ελλάδα και στη Γερμανία. Εργάστηκε ως ερευνητής και δίδαξε στα Πανεπιστήμια του Χάρβαρντ, της Οξφόρδης και του Μαρβούργου. Σήμερα είναι καθηγητής Πολιτικών Θεωριών των Διεθνών και Ευρωπαϊκών Σπουδών στο Πανεπιστήμιο του Πειραιά.

Πολιτική δράση

Υπήρξε μέλος της Κεντρικής Επιτροπής του Κομμουνιστικού Κόμματος Ελλάδος. 
Είναι ιδρυτής της πολιτικής κίνησης ΠΡΑΤΤΩ, ενώ εξελέγη βουλευτής επικρατείας με τον ΣΥΡΙΖΑ στις εκλογές του Σεπτεμβρίου 2015.
Διετέλεσε υπουργός Εξωτερικών από τις 27 Ιανουαρίου 2015 έως τις 28 Αυγούστου 2015 και εκ νέου από τις 23 Σεπτεμβρίου 2015 έως τις 20 Οκτωβρίου 2018 στην πρώτη και στη δεύτερη κυβέρνηση του Αλέξη Τσίπρα αντίστοιχα.
Ποταμός Αραγών

Κοιλάδα

Το ποτάμι χρησιμοποιείται για την άρδευση και την παραγωγή υδροηλεκτρικής ενέργειας και έχει μήκος περίπου 129 χιλιόμετρα, ενώ ο κύριος παραπόταμος του είναι ο ποταμός Άργα.

Οικολογία

Μη κυβερνητικές ενέργειες γύρω στο 2003 για την εκ νέου εισαγωγή του Ευρασιατικού κάστορα (Castor fiber) στην Ισπανία, είχαν ως αποτέλεσμα την καταγραφή στοιχείων που τεκμηριώνουν σημάδια ύπαρξης κάστορα κατά μήκος έκτασης 60 χιλιομέτρων στο κάτω τμήμα της διαδρομής του ποταμού Αραγών και στην παρακείμενη περιοχή που συνορεύει με τον ποταμό Έβρο στην Αραγωνία της Ισπανίας.
Κόφι Κίνγκστον

Πρώτα βήματα

Έκανε το ντεμπούτο του, τον Ιούνιο του 2006 και συμμετείχε σε διάφορες εταιρείες όπως: Millennium Wrestling Federation promotions, πρωτάθλημα πάλης Νέας Αγγλίας και Eastern Wrestling Alliance.

World Wrestling Entertainment (2006-σήμερα)

Το Σεπτέμβριο του ίδιου έτους αγωνίστηκε σε ένα μη τηλεοπτικό αγώνα ενάντια στον Εμ Βι Πι, όπου έχασε. Το Δεκέμβριο του 2006 έκανε ντεμπούτο στο ECW και τον Ιανουάριο του 2008 έκανε το τηλεοπτικό του ντεμπούτο εκεί, όπου έμεινε έκατσε μέχρι το Ιούνιο του 2008. Τον ίδιο μήνα συμμετείχε στο WWE Raw. 
Τον Ιούνιο του 2009, κέρδισε το Πρωτάθλημα Ηνωμένων Πολιτειών WWE, νικώντας τον Εμ Βι Πι. Η θητεία του ως πρωταθλητής κράτησε για πέντε μήνες και έχασε τον τίτλο απο τον Μιζ.
Στο τέλος του 2009 ήρθε σε κόντρα με τον Ράντυ Όρτον και η διαμάχη τους αποκορυφώθηκε στο TLC, όπου ο Κόφι έχασε. Toν Απρίλιο του 2010, μετακινήθηκε στο SmackDown και κατέκτησε το Διηπειρωτικό Πρωτάθλημα χάνοντας το τρεις μήνες μετά από τον Ντολφ Ζίγκλερ. Τον Ιανουάριο πήρε πίσω τον τίτλο, όμως τον Μάρτιο τον έχασε από τον Γουέιντ Μπάρετ. Ο Κόφι επέστρεψε στο Raw τον Απρίλιο του 2011 και έγινε για άλλη μια φορά πρωταθλητής, αφού νίκησε τον Σέιμους και κατέκτησε το Πρωτάθλημα Ηνωμένων Πολιτειών. Κράτησε για δυο μήνες τον τίτλο, μέχρι που τον έχασε από τον Ντολφ Ζίγκλερ.
Τον Αύγουστο ο Κόφι συμμάχησε με τον Έβαν Μπορν και έγιναν Ομαδικοί Πρωταθλητές WWE, νικώντας τους Ντέιβιντ Οτάνγκα και Μάικλ ΜακΓκίλικατι. Η ομάδα ονομάστηκε AirBoom (ελλ: Έρμπουμ) και για πέντε μήνες είχαν τους τίτλους, μέχρι που τους έχασαν τον Ιανουάριο του 2012, από τους Πρίμο & Έπικο. Στις 30 Απριλίου στο Raw, ο Κόφι συμμάχησε με τον Αρ Τρουθ και κατέκτησαν το Ομαδικό Πρωτάθλημα. Οι δυο τους διατήρησαν το πρωτάθλημα μέχρι το Σεπτέμβριο.
Έπειτα, ο Κόφι συνέχισε να παλεύει σε ατομικό επίπεδο και δεν έμεινε για πολύ καιρό άτιτλος, αφού τον Οκτώβριο κέρδισε για τέταρτη φορά το Διηπειρωτικό Πρωτάθλημα. Μετά απο δίμηνη θητεία, ο Κόφι έχασε το πρωτάθλημα απο τον Γουέιντ Μπάρετ. Τον Απρίλιο του 2013 ο Κόφι κέρδισε τον Αντόνιο Σεζάρο στο Smackdown. Τρεις μέρες αργότερα στο Raw κέρδισε πάλι τον Σεζάρο, αυτή τη φορά για το Πρωτάθλημα Ηνωμένων Πολιτειών, το οποίο και κατέκτησε για τρίτη φορά. Τον επόμενο μήνα στο Extreme Rules, ο Κόφι έχασε τον τίτλο απο τον Ντιν Αμπρόουζ.
Τον Νοέμβριο του 2014, οι Κόφι Κίνγκστον, Εξέβιερ Γουντς και Μπιγκ Ι έκαναν το ομαδικό ντεμπούτο τους ως "Νίου Ντέι". Έκτοτε συμμετείχαν σε διάφορους ομαδικούς αγώνες. Τον Απρίλιο του 2015, οι Νίου Ντέι έγιναν αντιπαθείς στο κοινό. Στο Extreme Rules, νίκησαν τους Τάισον Κιντ και Σεζάρο, κατακτώντας το Ομαδικό Πρωτάθλημα WWE. Οι Νίου Ντέι διατήρησαν το πρωτάθλημα μέχρι τον Ιούνιο. Μετά απο δύο μήνες στο SummerSlam, κατάφεραν να κερδίσουν ξανά το Ομαδικό Πρωτάθλημα. Οι τρεις τους κατάφεραν να εδραιωθούν και να τραβήξουν τη προσοχή του κοινού με τα αστεία χορευτικά τους και τις εκνευριστικές ατάκες τους.

Προσωπική ζωή

Ο Κόφι έχει τελειώσει στο Πανεπιστήμιο της Βοστόνης, αλλά αποφάσισε να αφήσει τις δουλειές του και να δοκιμάσει την τύχη του στη πάλη. Του αρέσει επίσης η ρέγκε μουσική και ο Μπομπ Μάρλεϊ.
Γλώσσες του Λίχτενσταϊν

Η επίσημη γλώσσα του Λίχτενσταϊν είναι τα γερμανικά, και το πριγκιπάτο είναι η μικρότερη από τις τέσσερις χώρες της Ευρώπης που κατοικείται κατά πλειοψηφία από γερμανόφωνους ομιλητές. Επίσης ομιλούνται και άλλες γλώσσες από τον πληθυσμό που έχει γεννηθεί σε άλλες χώρες, που αποτελούν περίπου το 14% του πληθυσμού της χώρας (και τα δύο τρίτα του εργατικού δυναμικού).

Γερμανικά και Αλεμαννικά

Η τοπική γερμανική διάλεκτο είναι η Αλεμαννική, μια διάλεκτος (μερικές φορές θεωρείται γλώσσα) που ανήκει σε μια αρκετά αποκλίνουσα ομάδα  συμπεριλαμβανομένων των Ελβετικών Γερμανικών (ομιλούμενη από τους Ελβετούς Γερμανούς, τη πλειοψηφία της χώρας), την Αλσατία (που ομιλείται στην Αλσατία της Γαλλίας), τους Γερμανούς που ζουν στη Βάδη-Βυρτεμβέργη και τη Βαυαρική Σουαβία, και τους Αυστριακούς που ζουν στο Φόραρλμπεργκ. Ογδόντα έξι τοις εκατό της χώρας είναι "εθνοτικοί Αλεμανικοί", και ομιλητές της γλώσσας. Τα Υψηλότερα Αλεμαννικά ομιλούνται στο νότιο τμήμα της χώρας, και τα Υψηλά Αλεμαννικά στην υπόλοιπη χώρα. Μπορεί να είναι δύσκολο να επιτευχθεί η αμοιβαία κατανόηση μεταξύ των Αλεμαννικών και των Πρότυπων Γερμανικών, ιδίως με την Υψηλότερη Αλεμαννική ποικιλία.

Άλλα

Οι αλλοδαποί αποτελούν περίπου το 14% του πληθυσμού του Λιχτενστάιν, κυρίως Ιταλοί και Τούρκοι. Τα ιταλικά και τα τουρκικά ομιλούνται στη χώρα.
Νοβοκαΐνη (ταινία)

Υπόθεση

Ο Dr. Frank Sangster ζει το «Αμερικάνικο Όνειρο». Είναι ένας πετυχημένος οδοντίατρος, ζει σε ένα πλούσιο μοντέρνο σπίτι και έχει στο πλευρό του την αρραβωνιαστικιά του Jean Noble που φιλοδοξεί κι η ίδια να γίνει μια εξίσου πετυχημένη οδοντίατρος. Η καλά οργανωμένη του ζωή θα ανατραπεί σε μια στιγμή. Αυτό συμβαίνει όταν εμφανίζεται στο ιατρείο του, η Susan Ivy, μια νεαρή, μικροκαμωμένη και πολύ όμορφη ασθενής μ΄ ένα φρικτό πονόδοντο, μια απαίτηση για μια συνταγή για παυσίπονα. Σύντομα παυσίπονα θα αρχίσουν να εξαφανίζονται από το ιατρείο του. Επιπλέον θα αρχίσει να τον παρακολουθεί ο ψυχωτικός αδελφός της Susan Ivy. Η Υπηρεσία Δίωξης Ναρκωτικών και η Αστυνομία θα αρχίσουν να αναζητούν το Frank για τα χαμένα χάπια και κάποια πτώματα. Αποφεύγει την αστυνομία και στο δρόμο ανακαλύπτει ότι βρίσκεται στο κέντρο ενός προσεγμένου σχεδίου το οποίο ίσως εμπλέκει και τον αδελφό του, τον Harlan. Ο ήρωάς μας θα βάλει σαν στόχο να βάλει σε τάξη τη ζωή του μαζί με τη Susan μπαίνοντας σε μια περιπέτεια γεμάτη από σεξ, ναρκωτικά και μερικούς φόνους.

Box office

Ο προϋπολογισμός της ταινίας ήταν 8.000.000 δολάρια. Οι συνολικές εισπράξεις στο αμερικανικό box office έφτασαν τα 2 εκατομμύρια δολάρια και στον υπόλοιπο κόσμο συγκέντρωσε 500.000 δολάρια. Παγκοσμίως απέφερε 2.500.000 δολάρια.
Ρέα Λεονταρίτου

Βιογραφία

Σπούδασε ζωγραφική στην Ανωτάτη Σχολή Καλών Τεχνών από το 1928 έως το 1933 και είχε ως καθηγητές τους Κωνσταντίνο Παρθένη, Σπυρίδωνα Βικάτο, Δημήτριο Γερανιώτη και Θωμά Θωμόπουλο.  Εγκαινίασε την εκθεσιακή της δραστηριότητα ήδη από τα χρόνια των σπουδών της και την συνέχισε για αρκετές δεκαετίες με ορισμένες διακοπές, πρώτα την περίοδο 1934-1937 για βιοποριστικούς λόγους και έπειτα κατά τη διάρκεια της Κατοχής.  Παράλληλα με την καλλιτεχνική της δραστηριότητα ασχολήθηκε με το αρχιτεκτονικό και βιομηχανικό σχέδιο, καθώς και με τις γραφικές τέχνες.  
Το 1951, πραγματοποίησε την πρώτη και μοναδική ατομική της έκθεση, η οποία ωστόσο την καθιέρωσε ως ζωγράφο. Έλαβε μέρος σε πολλές ομαδικές εκθέσεις όπως στην έκθεση των Ελευθέρων Καλλιτεχνών το 1937, το 1938 και το 1939, στις μεταπολεμικές Πανελλήνιες Καλλιτεχνικές Εκθέσεις, σε ομαδικές εκθέσεις στην γκαλερί Ζυγός κλπ. 
Ήταν μέλος του Επιμελητηρίου Εικαστικών Τεχνών Ελλάδος. (ΕΕΤΕ). 
Συμμετείχε από το 1952 στην καλλιτεχνική ομάδα Το Εργαστήρι μας, στο οποίο είχε συστρατευθεί μερίδα παλιών μαθητών του Κωνσταντίνου Παρθένη (Δ. Κεντάκας, Ε. Παγκάλου, Ε. Ζέπος κ.ά.). 
Η ίδια κατέτασσε τον εαυτό της στους οπαδούς του νεοκλασικισμού. Πέθανε το 1992 στην Αθήνα.
Κάρολος Μέρλιν

Βιογραφικά στοιχεία

Γεννήθηκε στη Μεγάλη Βρετανία και ήταν γαλλικής καταγωγής. Το 1839 διορίστηκε γραμματέας στην βρετανική πρεσβεία στην Αθήνα για να αναβαθμιστεί στη συνέχεια σε υποπρόξενο αρχικά στην Πάτρα και έπειτα στον Πειραιά. Παράλληλα ανέπτυξε τραπεζικές δραστηριότητες αναλαμβάνοντας την γενική διεύθυνση της Ιονικής Τράπεζας της Ελλάδος. Ως διευθυντής αυτής διαδραμάτισε καθοριστικό ρόλο κατά τις διαπραγματεύσεις του ελληνικού κράτους με την Ιονική Τράπεζα, και κατ' επέκταση το βρετανικό κράτος, σχετικά με την παραχώρηση δανείου που θα λειτουργούσε ως απόσβεση για τα δάνεια της επανάστασης και για την ανανέωση του εκδοτικού δικαιώματος της Ιονικής στα Επτάνησα, καθώς και στην έκδοση χαρτονομίσματος. 
Κατά τη διάρκεια της παραμονής του στην Κέρκυρα προχώρησε σε αγορά τεράστιων εκτάσεων δημιουργώντας το ομώνυμο κτήμα.
Ήταν παντρεμένος με την Ισαβέλλα Γκρην, κόρη του Άγγλου προξένου Φίλιπ Τζέιμς Γκρην, και είχαν αποκτήσει τρείς γιους: τον Κάρολο Prior, τον Σίδνευ και τον Έλλιοτ.
Ιερά Μητρόπολις Βοστώνης

Η Ιερά Μητρόπολις Βοστώνης (πρώην Επισκοπή Βοστώνης) είναι μητρόπολη της Ελληνικής Ορθόδοξης Εκκλησίας στην περιοχή της Νέας Αγγλίας των Ηνωμένων Πολιτειών. Είναι υπό την ηγεσία ενός Μητροπολίτη και αποτελεί μέρος της Αρχιεπισκοπής Αμερικής, η οποία είναι υπό τον έλεγχο του Οικουμενικού πατριαρχείου Κωνσταντινουπόλεως. 
Στις 20 Δεκεμβρίου 2002, αναβαθμίστηκε από Επισκοπή σε Μητρόπολη, αν και ο Επίσκοπος της είχε ανυψωθεί στο ρόλο του Μητροπολίτη έξι χρόνια νωρίτερα, τον Νοέμβριο του 1997. Η θέση του Μητροπολίτη βρίσκεται στον Καθεδρικό Ναό του Ευαγγελισμού στην πόλη της Βοστώνης και τα μητροπολιτικά γραφεία στο Μπρούκλαϊν στην πολιτεία της Μασαχουσέτης μαζί με την Ελληνορθόδοξη Θεολογική Σχολή του Τιμίου Σταυρού.
Ο σημερινός Μητροπολίτης είναι ο Μεθόδιος όπου εκλέχθηκε στη θέση αυτή αρχικά ως Επίσκοπος της Βοστώνης στις 8 Απριλίου 1984, από την Ιερά Σύνοδο του Οικουμενικού Πατριαρχείου στο Φανάρι, Κωνσταντινούπολη, Τουρκία.
Η Μητρόπολη έχει συνολικά 63 Ενορίες και ο συνολικός ορθόδοξος πληθυσμός της ανέρχεται σε 230.000 άτομα.
Ποδοσφαιρική Ομοσπονδία Βοσνίας και Ερζεγοβίνης

Ιστορία

Ιδρύθηκε το 1920 στη Γιουγκοσλαβία ως υποομοσπονδία του ποδοσφαίρου με έδρα το Σαράγεβο, ενώ μετέπειτα η έδρα μεταφέρθηκε στο Μόσταρ. Επανιδρύθηκε το 1992 σαν η ποδοσφαιρική ομοσπονδία της Βοσνίας και Ερζεγοβίνης.
Το Μάιο του 2002, η Ποδοσφαιρική Ομοσπονδία Βοσνίας και Ερζεγοβίνης ενοποιήθηκε για να συμπεριλάβει και τους περιφερειακές ποδοσφαιρικές ενώσεις της Βοσνίας, την Ποδοσφαιρική Ένωση Σερβικής Δημοκρατίας, όπως και την ήδη ενοποιημένη Ποδοσφαιρική Ένωση Ερζέγ Βοσνίας. Το ενοποιημένο πρωτάθλημα της Βοσνίας και Ερζεγοβίνης με συλλόγους και από τις δύο οντότητες, ξεκίνησε την αγωνιστική περίοδο 2002-03.
Χεμζελί (Ναχτσιβάν)

Ετυμολογία

Το χωριό χτίστηκε από τις οικογένειες των χεμζελί, και από εκεί ονομάστηκε Χαμζαλί.
Πολ Μπόσταφ

Βιογραφία

Ο Μπόσταφ γεννήθηκε το 1964 στο Σαν Φρανσίσκο. Αγόρασε το πρώτο του σετ τυμπάνων σε ηλικία δεκαπέντε ετών και οι κυριότερες μουσικές επιρροές του ήταν οι Black Sabbath, οι Blue Öyster Cult και οι Iron Maiden.
Μετά το λύκειο, βρήκε δουλειά και παράλληλα εντάχθηκε στο συγκρότημα των Forbidden, ηχογραφώντας μαζί τους τα "Forbidden Evil" (1988) και "Twisted into Form" (1990), όπως και το ζωντανά ηχογραφημένο ΕΡ "Raw Evil: Live at the Dynamo".
Το 1992, ο Μπόσταφ πήρε τη θέση του Ντέιβ Λομπάρντο στους Slayer μετά από οντισιόν, ενώ την επόμενη χρονιά συμμετείχε στο ΕΡ "Return to the Apocalyptic City" των Testament, αντικαθιστώντας προσωρινά τον Λούι Κλεμέντε. Το 1994 κυκλοφόρησε το πρώτο άλμπουμ του συγκροτήματος με το νέο ντράμερ, με τίτλο "Divine Intervention", ανεβαίνοντας στο Top-10 στις Ηνωμένες Πολιτείες, όπου έγινε χρυσό. Μετά την κυκλοφορία του άλμπουμ διασκευών "Undisputed Attitude" το 1996, ο Μπόσταφ αποχώρησε από τους Slayer για να επικεντρωθεί στην προσωπική του δουλειά με τους Truth About Seafood, δίνοντας τη θέση του στον Τζον Ντετ των Evildead. Παρ' όλα αυτά, επέστρεψε στο συγκρότημα ένα χρόνο αργότερα ηχογραφώντας το "Diabolus in Musica".
Το 2001, μετά την κυκλοφορία του "God Hates Us All" και ενώ το συγκρότημα βρισκόταν στην περιοδεία για την προώθηση του, ο Μπόσταφ αποχώρησε λόγω τραυματισμού στον αγκώνα δίνοντας τη θέση του και πάλι στον Λομπάρντο.
Αφού ξεπέρασε το πρόβλημα υγείας του, ο Μπόσταφ έγινε μέλος των Systematic ηχογραφώντας το "Pleasure to Burn" και περιοδεύοντας μαζί τους για την προώθηση του άλμπουμ. Μετά την περιοδεία έκανε εγχείρηση στο γόνατο, λόγω προβλήματος που του προέκυψε παίζοντας ποδόσφαιρο. Το 2005 εντάχθηκε στους Exodus, κυκλοφορώντας μαζί τους το "Shovel Headed Kill Machine" παραμένοντας μαζί τους μέχρι τον Μάρτιο του 2007.
Το φθινόπωρο εκείνης της χρονιάς επανήλθε στους Testament, για να κυκλοφορήσουν το "The Formation of Damnation", μπαίνοντας στο Hot-100 του Billboard για πρώτη φορά μετά το 1992. Το καλοκαίρι του 2011 και ενώ το συγκρότημα βρισκόταν στα πλαίσια της συγγραφής νέων κομματιών για τον επόμενο του δίσκο, ο Μπόσταφ αποχώρησε προσωρινά λόγω τραυματισμού, για να δώσει τη θέση του στον Τζην Χόγκλαν για τις ηχογραφήσεις του άλμπουμ. Παρ' όλα αυτά, στα τέλη της χρονιάς ανακοινώθηκε η οριστική αποχώρηση του από το συγκρότημα.
Στις 30 Μαΐου 2013, ανακοινώθηκε η επιστροφή του στους Slayer, με το συγκρότημα να περιοδεύει στην Ευρώπη, ενώ στις αρχές της χρονιάς είχε συμμετάσχει στο "Frequency Unknown" των Queensrÿche του Τζεφ Τέιτ.
Τον Σεπτέμβριο του 2015, κυκλοφόρησε ο δίσκος "Repentless", πέμπτος του Μπόσταφ με τους Slayer και ενδέκατος συνολικά στην καριέρα του σχήματος.
Σμηνουργία

Αφεσμός, επίσης σμηνουργία, αποκαλείται στη μελισσοκομία το σμήνος μελισσών το οποίο κατά την άνοιξη, από τον Φεβρουάριο έως τον μήνα Μάιο είναι δυνατόν να εγκαταλείψει την κυψέλη μαζί με την παλαιά βασίλισσα, οδεύοντας προς τη δημιουργία μιας καινούργιας αποικίας. Προκαλείται από συνδυασμό ερεθισμάτων. Σε ό,τι αφορά στους φυσικούς «άγριους» πληθυσμούς, η σμηνουργία είναι η απαραίτητη φυσική διαδικασία για την επιβίωση των μελισσιών. Στη σύγχρονη, παραγωγική μελισσοκομία, προκαλείται τις περισσότερες φορές από αμέλεια του μελισσοκόμου και θεωρείται εν μέρει επιβλαβής, διότι παράγεται διάσπαση της δύναμης του μελισσιού.
Στην πρωταρχική ή πρώτη σμηνουργία  περίπου το 60% των εργατριών εγκαταλείπει την αρχική κυψέλη.  Ένας τέτοιο σμήνος είναι δυνατόν να διαθέτει πληθυσμό χιλιάδων μελισσών. Η σμηνουργία είναι το φυσικό μέσο αναπαραγωγής των αποικιών μελισσών. Λίγο πριν βγει από το κελί της η νέα βασίλισσα, η παλαιά εγκαταλείπει την κυψέλη. Την παλαιά βασίλισσα ακολουθεί τμήμα των εργατριών και των κηφήνων, σε μία προσωρινή εγκατάσταση, συνήθως κάποιο κλαδί δέντρου ή προφυλαγμένη θέση -κάποια καμινάδα. Το σμήνος των μελισσών συγκεντρώνεται σε σφαιρική διάταξη καλύπτοντας τη βασίλισσα, έως ότου οι εργάτριες βρουν την οριστική θέση εγκατάστασης της νέας αποικίας.
Οι δευτερεύουσες σμηνουργίες -επίσης μετασμηνουργίες- είναι σχετικά σπάνιες. Ο πληθυσμός τους είναι μικρότερος και συνοδεύονται συνήθως από μία ή περισσότερες μη γονιμοποιημένες βασίλισσες. Ενίοτε η κυψέλη προχωρά σε διαδοχικές σμηνουργίες, έως ότου μειωθεί ο πληθυσμός των εργατριών δραστικά
Οι εντομολόγοι θεωρούν την αποικία υπεροργανισμό, καθώς η μέλισσα ως άτομο δεν μπορεί να επιβιώσει επί μακρόν αφενός, αφετέρου η αποικία πρέπει να έχει δεδομένο μέγεθος προκειμένου να αναπαραχθεί. Κατά τη διαδικασία της σμηνουργίας η αρχική αποικία αναπαράγεται σε δύο ή περισσότερες αποικίες
Μετρό Παρισιού

Κατασκευή και επεκτάσεις

Μια σημαντική διαφορά του Μετρό του Παρισιού από αυτά των άλλων μεγάλων πρωτευουσών και γενικώς μεγαλουπόλεων, είναι ότι σχεδιάστηκε εξ αρχής ως ένα ευρύτερο δίκτυο 9 γραμμών. Η κατασκευή του δικτύου ξεκίνησε τον Νοέμβριο του 1898. Η πρώτη γραμμή, Porte Maillot - Porte de Vincennes, εγκαινιάστηκε στις 19 Ιουλίου 1900 και τότε τα σχέδια αναθεωρήθηκαν για τελική ανάπτυξη 10 γραμμών.
Η επιχείρηση που διαχειρίστηκε αρχικά το δίκτυο ήταν γνωστή ως Chemin de Fer Métropolitain de Paris (Μητροπολιτικός Σιδηρόδρομος του Παρισιού) ή C.M.P, γνωστή ως «Métropolitain». Ήδη στα πρώτα χρόνια, το όνομα μετατράπηκε γρήγορα σε Métro και μάλιστα από καθιερώθηκε ο γνωστός διεθνής όρος «μετρό». Η ανάπτυξη του δικτύου πραγματοποιήθηκε κατά τη διάρκεια τριών σταδίων. Αρχικά, από τις αρχές του 20ού αιώνα έως τη δεκαετία του 1920, ο πυρήνας του δικτύου μετρό ήταν αποκλειστικά μέσα στο Παρίσι. Μεταγενέστερα, από τη δεκαετία του 1930 στη δεκαετία του 1950 το δίκτυο επεκτάθηκε στα κοντινά προάστια και με τη δημιουργία της γραμμής 11 τελικά, από τη δεκαετία του 1960 στη δεκαετία του 1980, η μεγαλύτερη επέκταση έγινε προς τα προάστια. Το 1998 εγκαινιάστηκε η πλήρως αυτόματη γραμμή 14, ενώ πρόσφατα (οι εργασίες ξεκίνησαν το 2007 και ολοκληρώθηκαν τον Νοέμβριο του 2011) μετατράπηκε και η γραμμή 1 σε αυτόματη. Επί του παρόντος, μετατρέπεται και η γραμμή 4 σε αυτόματη, έργο που αναμένεται να ολοκληρωθεί το 2022.

Σημερινό δίκτυο

Το δίκτυο του Μετρό έχει γραμμές μήκους 221,6 χλμ. και 380 σταθμούς (εκ των οποίων 87 προσφέρουν ανταπόκριση μεταξύ των γραμμών). Αυτοί οι αριθμοί δεν περιλαμβάνουν το δίκτυο RER. Η μέση απόσταση μεταξύ των σταθμών είναι μόλις 562 μέτρα και η μικρότερη μέση απόσταση είναι στη γραμμή 4, μόλις 424 μέτρα. Όλα τα τρένα σταματούν σε όλους τους σταθμούς, με την εξαίρεση του σταθμού Liège, που είναι κλειστός τα βράδια και τις Κυριακές. Κάθε γραμμή έχει δικές τις πλατφόρμες, ακόμη και στους σταθμούς ανταπόκρισης (δηλαδή οι γραμμές δεν μοιράζονται τις πλατφόρμες). Αυτή η ιδιομορφία ισχύει επίσης για της γραμμές RER. Το 2004, η ετήσια κυκλοφορία σε όλες τις γραμμές του μετρό του Παρισιού έφτασε συνολικά 1,336 δισεκατομμύρια επιβάτες.
Χαρακτηριστικές για το Μετρό του Παρισιού είναι οι είσοδοι αρκετών σταθμών του, σχεδιασμένες από τον Εκτόρ Γκιμάρ.
Βιβλιοθήκη Ινστιτούτου Πληροφορικής

Ωράριο λειτουργίας

Η βιβλιοθήκη λειτουργεί καθημερινά από τις 08:30-18:00, ενώ Σάββατο και Κυριακή είναι κλειστή.
NGC 2169

Το NGC 2169 είναι ανοικτό σμήνος στον αστερισμό Ωρίωνα. Πιθανότατα τον ανακάλυψε πρώτος ο Ιταλός αστρονόμος Τζοβάνι Μπατίστα Οντιέρνα (Giovanni Batista Hodierna) πριν το 1654 και ανεξάρτητα από αυτόν ξανά ο Ουίλιαμ Χέρσελ στις 15 Οκτωβρίου 1784. Το NGC 2169 απέχει περίπου 3.600 έτη φωτός από το Ηλιακό Σύστημα. Έχει το παρατσούκλι "Το Σμήνος '37'" ("The '37' Cluster") διότι οπτικά θυμίζει τον αριθμό "37".